Hoe skryf ek ŉ opstel oor ŉ Bybelse onderwerp? - www.bybelkennis.co.za
by Mitch Kalp · Published 09/09/2009 · Updated 28/09/2014
Kom ons gee ŉ paar eenvoudige stappe wat jou mag help:
a) Jy moet eers uitvind waar die Bybel oor ‘blydskap’ praat. Hoe doen jy dit? Daar is boeke wat ons ‘konkordansies’ noem wat al die voorkomste lys. As jy rekenaar het, is dit nog makliker. Gaan op GOOGLE en tik in: Bible concordance. Daar sal jy dan Bybelse artikels kry waarin jy soektogte kan maak. Jy tik net ‘joy’ in en dan word al die gevalle in die Bybel waar jy van ‘joy’ lees gelys.
b) Nou moet jy al die gevalle deurlees en vasstel wat elkeen van die tekste oor ‘joy’ sê. BAIE BELANGRIK: jy moet nie net een sin of een vers lees nie. Kyk na die hele konteks om te probeer agterkom wat gesê word. Terwyl jy so lees moet jy dit wat die vers sê ‘rangskik’ volgens dit wat die gedeelte spesifiek sê (dit is amper soos om lekkergoed te sorteer – daar is ŉ pakkie vir elke soort en jy moet sorg dat wat saam hoort moet saam kom. Uiteindelik moet daar ŉ pakkie vir elke soort lekkergoed wees). Jy moet opskrifte (pakkies) maak en soos jy lees moet jy die verse onder die regte opskrif sit wat daarby pas. Byvoorbeeld, jy sal ŉ teks lees waarin daar staan: ‘Wees bly in die Here’ – hierdie vers sit jy dan onder die opskrif: ‘Blydskap in die Here’. Sê nou daar staan: ‘Wees bly in die Here, want Hy het jou lief’ – dan maak jy ŉ onderafdeling by die groot eerste opskrif: ‘Blydskap oor God se liefde’. DWS (as jy nou alles deurgegaan het, kan dit so lyk):
1) Blydskap in die Here
i. Blydskap oor God se liefde
ii. Blydskap oor ………
2) Blydskap oor die skepping
i. Blydskap oor die berge en see
ii. Blydskap oor die diere ens……….
c) Nou is jy nog nie klaar nie. Jy het nou nog net die onderwerpe mooi georden.
Nou moet jy kyk wat alles gesê word onder die opskrif: Blydskap oor God se liefde. Daar is miskien drie stellings wat vertel van hoe groot God se liefde is, hoe waardevol die liefde is en hoe ewig die liefde is. Nou moet jy ŉ kort ‘opstelletjie’ skryf waarin jy die drie punte beskryf en met mekaar in verband bring. Nou het jy nie meer net ŉ lysie met drie verse nie, maar ŉ mooi beskrywing van die onderwerp. So gaan jy al die opskrifte deur.
d) As jy klaar is, lees jy alles deur en skryf dan ŉ opsomming in jou eie woorde. Sit
dan ook ŉ mooi inleiding by, en daar het jy jou opstel.
Ander boeke wat help is ‘Dictionaries of the Bible’. Hulle het gewoonlik opstelle oor sulke onderwerpe in.